Bangunan Dewan Undangan Negeri Pulau Pinang

Bangunan Dewan Undangan Negeri Pulau Pinang merupakan tempat persidangan rasmi bagi Dewan Undangan Negeri Pulau Pinang. Ia terletak di Lebuh Light di bandar raya George Town, Pulau Pinang, Malaysia, dalam kawasan Tapak Warisan Dunia UNESCO bandar tersebut. Semua persidangan Dewan Undangan Negeri dijalankan di dalam bangunan ini. Dibina pada sekitar tahun 1820-an, bangunan bergaya klasik Anglo-India ini pada asalnya berfungsi sebagai sebahagian daripada Ibu Pejabat Polis Pusat George Town. Bangunan ini hanya ditukar fungsinya sebagai tempat persidangan Dewan Undangan Negeri pada tahun 1959. Senibina Bangunan Dewan Undangan Negeri Pulau Pinang direka bentuk mengikut gaya klasik Anglo-India, dan mengandungi unsur senibina Yunani dan senibina Palladian. Sebagai contoh, tiang kolonad putih besar yang menyokong pedimen utama bangunan ini diinspirasikan daripada reka bentuk kuil purba Yunani. Sejarah Bangunan yang kini dikenali sebagai Bangunan Dewan Undangan Negeri Pulau Pinang telah dibina sekitar tahun 1820-an, walaupun tarikh pembinaan sebenar tidak dapat dipastikan. Seperti banyak bangunan lain pada era tersebut, bangunan ini dibina oleh buruh tahanan dari India. Pada asalnya, bangunan ini merupakan sebahagian daripada Ibu Pejabat Polis Pusat George Town, yang menempatkan Mahkamah Rekorder dan Mahkamah Majistret. Ia telah diubah suai pada tahun 1874, manakala sebuah lagi bangunan pentadbiran ditambah kepada kompleks polis ini pada tahun 1890. Fungsi kehakiman bangunan ini dikekalkan sehingga tahun 1959, apabila ia ditukar untuk kegunaan Dewan Undangan Negeri Pulau Pinang yang baru ditubuhkan. Kos pengubahsuaian bangunan kepada fungsi semasa sebagai Dewan Undangan Negeri ialah sebanyak $150,000. Rujukan [[